UJ-student doodgery in polisie-jaagtogAucklandpark-kampus van die Universiteit van Johannesburg Foto: Wikipedia ŉ Student is dood en ŉ ander beseer toe ŉ motor hulle Vrydag in Aucklandpark, Johannesburg, raakgery het. “Twee studente is op die hoek van Kingsway en Universiteitsweg in Aucklandpark omgery. Een student is op slag dood en die ander is beseer,” het die Universiteit van Johannesburg in ŉ verklaring gesê. Die beseerde student is na ŉ hospitaal geneem, maar is reeds ontslaan. Die universiteit sê die motor wat die twee studente getref het, was besig om van die polisie te vlug. “Die bestuurder is tans in polisie-aanhouding en die hele voorval word deur die polisie ondersoek.” Die universiteit sê hy is in kontak met die studente se families. “Die hele universiteit is hartseer oor die ontydige dood van die student. Ons betoon ons medelye met die student se naasbestaandes,” het Tinyiko Maluleke, adjunk vise-kanselier van UJ, gesê. “Die universiteit wens die beseerde student ŉ spoedige herstel toe en sal die nodige ondersteuning bied aan die beseerde student en die naasbestaandes van altwee studente wat in die voorval betrokke was.”